จาก Millionaire ไป Billionaire
The First $1 Million Is The Hardest  “1 ล้านแรกเป็นล้านที่ยากที่สุดในชีวิต”  วลีที่เราหลายคนเคยได้ยิน ในโลกใบนี้มีคนเหล่านี้กี่คน แล้วเราจะเป็นแบบเขาได้ไหม  แล้วเรื่องนี้น่าสนใจอย่างไร ลงทุนแมนจะเล่าให้ฟัง 
6 ส.ค. 2561

จาก Millionaire ไป Billionaire / โดย ลงทุนแมน
The First $1 Million Is The Hardest
“1 ล้านแรกเป็นล้านที่ยากที่สุดในชีวิต”
วลีที่เราหลายคนเคยได้ยิน
ในโลกใบนี้มีคนเหล่านี้กี่คน
แล้วเราจะเป็นแบบเขาได้ไหม
แล้วเรื่องนี้น่าสนใจอย่างไร ลงทุนแมนจะเล่าให้ฟัง
รู้หรือไม่ว่า ประชากรทั่วโลก 7,600 ล้านคน มีเพียง 36 ล้านคนหรือ 0.47% ที่เข้าเส้นชัย 1 ล้านแรกในชีวิต
คนเหล่านี้ถูกเรียกว่า Millionaire หรือ คนที่มีทรัพย์สินรวมมากกว่า 1 ล้านดอลลาร์สหรัฐ เทียบเท่าเงินไทย 33 ล้านบาท
แต่ที่น่าสนใจคือ..
อายุเฉลี่ยของคนกลุ่มนี้ คือ 37 ปีเท่านั้น
อายุเฉลี่ยของนักเรียนที่จบการศึกษาระดับปริญญาตรีอยู่ที่ 23 ปี แปลว่าในกรณีที่เขาเรียนจบปริญญาตรี Millionaire ทั่วโลกจะใช้เวลาประมาณ 14 ปีในการสร้างเนื้อสร้างตัวจนถึงจุดนั้น
ในทางกลับกัน Millionaire หลายคนไม่ได้จบปริญญาตรี หลายคนตัดสินใจลาออกจากการศึกษาเพื่อริเริ่มทำธุรกิจของตนเอง
แต่ที่น่าตกใจกว่านั้นคือ มีเพียง 2,124 คนบนโลกนี้ที่สามารถก้าวสู่บันไดขั้นที่สอง..
บันไดขั้นนี้เรียกว่า Billionaire เป็นคำศัพท์สำหรับบุคคลที่มีสินทรัพย์รวมมูลค่าเกิน 1,000 ล้านดอลลาร์สหรัฐ หรือ 33,000 ล้านบาท
จาก Millionaire 36 ล้านคน มีเพียง 2,124 คนที่สามารถก้าวไปเป็น Billionaire
แปลว่า โอกาสที่ Millionaire จะก้าวไปเป็น Billionaire มีเพียง 0.0059%
ดังนั้นก็อาจจะเรียกได้ว่า จากคนธรรมดาเป็น Millionaire ง่ายกว่า จาก Millionaire ไป Billionaire เสียอีก
Billionaire เริ่มขึ้นครั้งแรกเมื่อไหร่?
เรื่องนี้ต้องย้อนกลับไปกว่า 102 ปีที่แล้ว..
คุณ John D. Rockefeller เจ้าของธุรกิจน้ำมันรายใหญ่ ผู้วางรากฐานของกลุ่มบริษัท ExxonMobil ในสหรัฐอเมริกา เติบโตจนกลายมาเป็น Billionaire คนแรกของโลก
แล้วในช่วง 20-30 ปีก่อน คนที่เป็น Billionaire พวกเขาใช้เวลาเท่าไร?
คุณ Warren Buffett เป็น Millionaire จากการลงทุนเน้นคุณค่าตอนเขาอายุ 30 ปี
ความมุมานะ และมีวินัยในแนวทางการลงทุนของคุณ Buffett ตลอด 26 ปี
ส่งผลให้ผลตอบแทนของสินทรัพย์ของเขา ออกดอกออกผล และเติบโตไปสู่ระดับ Billionaire ในวัย 56 ปี
คุณ Bernard Arnault ประธานบริษัท LVMH เจ้าของแบรนด์หรูที่ทั่วโลกรู้จัก ก้าวเข้าสู่วงการ Millionaire ด้วยวัยเพียง 27 ปี
อย่างไรก็ตาม
คุณ Arnault ใช้เวลากว่า 21 ในการสร้างแบรนด์ระดับโลกอย่าง Louis Vuitton หรือ Moët Hennessy ให้ตัวเขาประสบความสำเร็จเป็นคนรวยระดับ Billionaire
คุณ Amancio Ortega ผู้ก่อตั้งบริษัท Inditex เจ้าของแบรนด์เสื้อผ้าชั้นนำ ZARA สัมผัสเงินล้านครั้งแรกในวัย 49 ปี และ มุ่งมั่นที่จะสร้างอาณาจักรแบรนด์เสื้อผ้าให้คนทั่วโลก
เขาประสบความสำเร็จกลายมาเป็น Billionaire ในวัย 65 ปี..
อย่างไรก็ตาม สิ่งเหล่านี้ได้เปลี่ยนไปแล้วในยุคปัจจุบัน
Millionaire สู่ Billionaire ในยุคของเราใช้เวลาน้อยลงขนาดไหน?
คุณ Pony Ma ผู้ก่อตั้งอาณาจักร Tencent ยักษ์ใหญ่ผู้ผลิตเกมมือถือจากจีนใช้เวลา 3 ปี ในการก้าวจาก Millionaire สู่ Billionaire
คุณ Jeff Bezos ผู้ก่อตั้งบริษัท 
 ใช้เวลา 2 ปี
และคนที่ทำเวลาได้เร็วที่สุดในโลกก็คือ..
คุณ Mark Zuckerberg ซึ่งใช้เวลาเพียงปีเดียว
เพราะอะไร?
เทคโนโลยีกลายมาเป็นส่วนสำคัญในการขับเคลื่อนธุรกิจในสมัยนี้อย่างหลีกเลี่ยงไม่ได้
หลายธุรกิจในอดีต ติดกับดักการเข้าถึงคนหรือกลุ่มผู้ใช้งานในวงกว้าง เพราะคำว่า Billionaire นั่นหมายถึงเราต้องมีสินค้าขายให้กับคนจำนวนมากเป็นล้านคน
ในอดีต การทำให้สเกลได้ หรือการขยับขยายของธุรกิจของเรา อาจติดอุปสรรคบางอย่างที่มีข้อจำกัด เช่น การขยายธุรกิจไปในสภาพภูมิศาสตร์ที่ต่างจากเดิม หรือความลำบากในการขนย้ายสินค้าของเราไปในตลาดใหม่
แต่เรื่องนี้เปลี่ยนไป เมื่อมีเทคโนโลยีเข้ามาช่วย
ในยุคปัจจุบัน การกดปุ่ม Post หรือ Share บนโลกออนไลน์ทำให้เราสามารถเข้าถึงคนได้หลักแสน หลักล้านคนในเสี้ยววินาที
หากเทียบกับแบรนด์ Louis Vuitton ที่ต้องข้ามน้ำข้ามทะเลหลายปี กว่าจะมานำเสนอผลงานให้คนไทยได้รู้จัก..
แปลว่าตอนนี้เราทุกคนมี 24 ชั่วโมงต่อวันเท่ากัน
โอกาสที่ทุกคนจะประสบความสำเร็จอยู่ในระดับที่เท่าๆ กัน ที่เหลือคงเป็นแค่ความคิดสร้างสรรค์ ความมุ่งมั่น ที่จะใช้อาวุธทางเทคโนโลยีมาพัฒนาธุรกิจของเรา..
อย่างไรก็ตามสิ่งที่สำคัญกว่าการเป็น Millionaire หรือ Billionaire อาจจะเป็นเรื่องการใช้ชีวิตของเราเอง
มีข้อมูลที่น่าสนใจคือ อายุเฉลี่ยของ Billionaire ทั่วโลกคืออายุ 51 ปี
และอายุขัยเฉลี่ยของคนทั่วโลกคือ 70 ปี
นั่นหมายความว่าต่อให้ Billionaire รวยค้ำฟ้าอย่างไร
โดยเฉลี่ยแล้ว เขาก็จะมีเวลาเหลืออยู่บนโลกนี้อีกเพียง 19 ปีเท่านั้น
เมื่อย้อนกลับมาถามตัวเรา
สิ่งสำคัญอาจจะไม่ใช่ คำถามว่าเราจะเป็น Billionaire ได้หรือไม่
แต่เป็นคำถามว่า เวลาที่เหลืออยู่ของเราจะสามารถใช้ชีวิตให้คุ้มค่ากับที่เกิดมาได้แค่ไหน
เพราะในที่สุดแล้ว
ไม่ว่าจะเป็น Millionaire, Billionaire หรือ Zeronaire ทุกคนก็จะต้องจากโลกนี้ไปเหมือนกัน..
----------------------
 รับสมัครด่วน! จำนวนจำกัด
โรงเรียนบ่มเพาะธุรกิจ BIS เปิดหลักสูตรเตรียมความพร้อมเป็นผู้ประกอบการรุ่น 4.2
สำหรับผู้ที่กำลังมองหาแรงบันดาลใจ แนวทางการต่อยอดธุรกิจ เส้นทางสู่การเป็นผู้ประกอบการแบบ 360องศา
เรียน 6 วัน ศุกร์-เสาร์ (3 สัปดาห์ติดกัน) เริ่มศุกร์ที่ 31 สิงหาคม 2561 ข้อมูลเพิ่มเติม คลิ๊ก 
รู้จักโรงเรียนให้มากขึ้นที่ 
----------------------